ŠOLANJE NA DALJAVO, 7. RAZRED

Najprej…dober dan…upam, da ste zdravi…

Nato pa nekaj navodil:

Navodila za vsako šolsko uro bom zapisala na novo stran tega Wordovega dokumenta. Za črno tiskano besedilo pričakujem, da boste prebrali in naredili. Spodaj pa bo včasih tudi besedilo v sivi barvi – tega lahko delate, ni pa obvezno. To so tiste aktivnosti, ki jih imajo ponavadi učenci radi, niso pa del obveznega učnega načrta, čeprav veliko doprinesejo k boljšemu razumevanju ali pa vsaj k večji motivaciji za delo.

Za nejasnosti me dobite preko sporočil v eAsistentu (nova zadeva v eAsistentu, do katere imate trenutno, v času izredne situacije v državi, dostop vsi). Lahko pa mi pišete tudi na moj e-naslov: anica.stele@ossklm.si

1. URA GEO V 7. RAZREDU – ŠOLANJE NA DALJAVO

V preteklih urah smo govorili o Severni Evropi, samostojno pa ste morali narediti »točke« za Severno in kasneje še za Vzhodno Evropo.

Da bodo zapiski v zvezkih enotni (sedaj ko ne bo enotne razlage v šoli), boste prvo uro dela od doma odprli **PPT predstavitev Severna Evropa** ter si prepisali besedilo iz omenjene PowerPointove predstavitve (**prepišeš torej 3., 18. in 19. diapozitiv**). **Besedilo v PPT primerjajte s tistim, ki ste ga napisali sami in prepišite le tisto, kar sami še nimate v zvezku**! Spotoma si oglejte tudi slikice. Pri delu si pomagajte z učbenikom (str. 78 -93) – če si besedila v učbeniku še niste prebrali med odgovarjanjem na »točke«, imate sedaj še eno priložnost, da zamujeno nadoknadite.

ZA DODATEK PA:

* NA DIAPOZITIVU ŠT. 23 NA PPTju v opombah najdeš potopis, ki lepo prikaže Islandijo.
* AJA, ŠE EN ODGOVOR SEM VAM DOLŽNA: Ali v kraju Alert ( S Kanada) kdo živi? Po podatkih iz leta 2016 naj bi tu živelo 62 ljudi. Vendar so si informacije iz interneta protislovne, saj naj bi ti ljudje ne bili stalno naseljeni (znanstveniki, vojska). Je pa ta kraj v preteklosti bil poseljen, in sicer so tu živeli INUITI, ki jih bomo spoznali v 8. razredu – sedaj živijo bolj na jugu, so se malo modernizirali, npr. ne živijo več v iglujih;)

Za boljše razumevanje novih pojmov si lahko ogledate spodnje linke (neobvezno):

* GEJZIR: <https://www.youtube.com/watch?v=P9_zRseLQZ4>SAMI: <https://www.youtube.com/watch?v=V8p7V4pFNl4>
* BLUE LAGOON: <https://www.youtube.com/watch?v=MEWKKRzx0c0>
* PA ŠE RESNICA O POLARNI NOČI (odgovor na vaša vprašanja, če je čisto temno): <https://www.youtube.com/watch?v=wHy6goupj2s>
* POLARNI SIJ (Aurora Borealis): <https://www.youtube.com/watch?v=1DXHE4kt3Fw> (na posnetku je v angleščini tudi razloženo kako plazma s Sonca pride do Zemlje in ob magnetnih silnicah, ki so ob polu, povzroči migetanje svetlobe v različnih barvnih odtenkih, ki mu rečemo polarni sij – RAZLAGE POJAVA NI POTREBNO ZNATI!!!)

Mimogrede, delovni list s »točkami« najdete v spletni učilnici – je Wordov dokument z naslovom »SLAVNE »TOČKE« ZA SAMOSTOJNO PREDELAVO SNOVI«.

1. URA GEO V 7. RAZREDU – ŠOLANJE NA DALJAVO

Če ste se samostojno prebili čez zadnji del Severne Evrope, lahko začnemo še z Vzhodno Evropo. Ko pišem tale navodila, predvidevam, da imate »točke narejene«, pa tudi, da ste v učbeniku prebrali celotno poglavje o Severni Evropi. Vaša vprašanja, nejasnosti, pa tudi komentarje pričakujem preko navadnega e-naslova, lahko pa tudi preko eAsistenta.

Že kar nekaj časa nazaj ste dobili navodilo, da tudi za Vzhodno Evropo s Severno Azijo rešite »točke«. Tako ste to območje v bistvu sami že kar dodobra spoznali. Da boste imeli v zvezkih enotne zapise, zopet zato, ker ne morete imeti enotne razlage, pa boste **to uro prepisali prva dva diapozitiva o Vzhodni Evropi in S Aziji**. Poleg naslova obsegata tudi naravnogeografske značilnosti tega območja. Tako boste preverili, če so vaši odgovori po »točkah« pravilni – ni treba prepisovati vsega- če ste na točke natančno odgovarjali, si le zraven njih dopišite kar vam manjka. Prosim, da si tiste dele poglavja v učbeniku, ki govorijo o reliefu in podnebju tudi preberete (U 99-103). Vse napisane naravnogeografske enote (reliefne enote in vodovja) pa poiščete v atlasu na čim več kartah. Prav tako še enkrat ponovite vsa podnebja, ki jih najdemo na tem območju – še vedno imate vse to na A3 listu.

Če ne dostopate do interneta, si naravnogeografske značilnosti Vzhodne Evrope in S Azije izpišite/dopišite po učbeniku – če imate točke narejene tako kot je treba, boste to uro po vsej verjetnosti precej brez dela in lahko »študirate atlas«.

Celoten PPT se nahaja v spletni učilnici in je tudi poln fotografij, vendar jih zaradi velikosti datoteke ne morem pošiljati po mejlu. Če imate/ko boste imeli možnost, ste vabljeni, da jih pogledate.

*ZA DODATEK PA (žal je večina v angleščini, ampak so tudi same slike zgovorne):*

SIBIRIJA, ALTAJ (je v slovenščini): <https://www.youtube.com/watch?v=IIgP6n5BNJc>

BAJKALSKO JEZERO (najgloblje na svetu, leži v tektonskem jarku): <https://www.youtube.com/watch?v=emdTom15R24>

MOSKVA: <https://www.youtube.com/watch?v=pnN2BNrSrXY>

TRANSSIBIRSKA ŽELEZNICA (filmček prikazuje bolj drago različico vlaka, ki originalno pelje od Moskve preko Bajkalskega jezera do mesta Vladivostok ob Tihem oceanu. Ta železnica ima mnogo odcepov na sever in jug in v tem filmčku je prikazan odcep na jug pri Bajkalskem jezeru, kjer proga med drugim vodi tudi ven iz Sibirije in Rusije v Mongolijo ter naprej na Kitajsko – s tem vlak povezuje celotno osrednjoAzijo: <https://www.youtube.com/watch?v=S0L0Vb-FcOU>

1. URA GEOGRAFIJE PREKO ŠOLANJA NA DALJAVO

Če ste si ali si še boste ogledali dokumentarec Rusija iz zraka (RTV SLO2, četrtek, 19 in 25.3.2020, ob 20.00), vam bo snov o Vzhodni Evropi šla z "levo" roko.

Tokrat si boste **v učbeniku prebrali** tiste dele **Vzhodne Evrope in Severne Azije**, ki govorijo o družbenogeografskih značilnostih tega območja (U 95-99 in 103-105). Videli boste, da so naravne in družbene značilnosti močno prepletene, kar je logično, saj so ene od drugih odvisne (to prepletenost trenutno močno občutimo tudi v Sloveniji, mimogrede). Da bomo o tem poglavju imeli tudi enotne zapiske, si boste tokrat **prepisali 3. in 4. diapozitiv** iz že znanega PPTja, ki še enkrat pripenjam TUKAJ

Kot sem že povedala v mejlih, je cel PPT v spletni učilnici. Če želite, ga lahko poiščete in pogledate, sedaj ko spletna stran bolje deluje. Kdor te možnosti nima, pa naj si pogleda vse slikovno gradivo v učbeniku.

Ostanite zdravi,

Anica Stele

ČETRTA URA GEOGRAFIJE PREKO ŠOLANJA NA DALJAVO

Pozdravljeni!

Današnjo uro boste preverili vaše znanje zadnjega sklopa Evrope, ki smo ga obravnavali. V ta sklop sodijo Zahodna, Severna in Vzhodna Evropa, skupaj s Severno Azijo. Vprašanja, po katerih se boste preverili, so razdeljena v dva sklopa: na prvi strani so tista, o katerih smo govorili še v šoli, na drugi strani pa tista, ki naj bi jih samostojno predelali. Ob vsakem vprašanju je napisana stran v učbeniku, kjer najdete cel odgovor ali vsaj del odgovora (ker pa ta stran ni edini možni vir podatkov, so zraven še tri pikice☺, ki nakazujejo, da si pri odgovarjanju lahko pomagate tudi s preteklo snovjo, letošnjo in lansko, veliko se pa da odgovoriti tudi s pomočjo t.i. »zdrave kmečke pameti«, ki jo pri GEO imenujemo geografska logika.)

**Skratka:**

1. **Vsa vprašanja preberite in nanje poskusite odgovoriti ustno in s pomočjo atlasa.**
2. **Nato pa na vsaki strani izberite vsaj pet vprašanj in nanje odgovorite tudi pisno, v zvezke.**

ZAHODNA EVROPA (=ZE), SEVERNA EVROPA (=SE) in VZHODNA EVROPA (=VE) s SEVERNO AZIJO (=SA)

(preverjanje po U)

* Kako lega ob Atlantiku vpliva na življenje ljudi v ZE? (U58…)
* Kako je na življenje v Veliki Britaniji vplivala njena lega na otočju? (U59…)
* Katera vrsta reliefa je najpomembnejša za življenje? Zakaj? (U59…)
* Kako pa na življenje ljudi vplivajo stara grudasta gorovja? Poišči jih v atlasu! (U 60…)
* Mladonagubana gorovja so z gospodarskega vidika postala pomembnejša v sodobnem času. Zakaj? (U 60…)
* Zakaj ima oceansko podnebje mile zime in topla poletja? Natančno razloži oba vzroka! (U 61…)
* Kako visoke obale in kako nizke obale vplivajo na življenje ljudi? (U 63…)
* Opiši nastanek polderja in v atlasu poišči območje s polderji! (U 64…)
* Kako v ZE izkoriščajo stalni veter in visoko plimovanje? (U 65…)
* Kako sta morski in rečni promet povezana s hitrim/dobrim gospodarskim razvojem? (U 66…) V atlasu poišči območja, ki so dobra za morski promet in večje plovne reke in kanale! (U 66…)
* Opiši kmetijstvo ZE! (U 68…) V atlasu poglej katere kulturne rastline kje uspevajo!
* Opiši industrijo ZE! (U 70…) V atlasu preveri katere industrijske dejavnosti so na posameznih območjih ZE in premisli zakaj so tam!
* Opiši rudarstvo ZE! (U 71…) V atlasu preveri katere rude in kje še danes kopljejo!
* Zakaj večina prebivalstva ZE živi od storitvenih dejavnosti? Naštej pomembnejše panoge! (U 72)!
* Opiši narodnostno in versko sestavo prebivalcev ZE! (U 74…)
* Zakaj imajo severnoevropske države visok življenjski standard? (U 80, 87…)
* Katere ledeniške pojave najdemo v Severni Evropi? (U 81…)
* V Atlasu preveri katere litosferske plošče se stikajo na Islandiji? Kateri pojavi so zato na Islandiji pogosti? (U 83…) Kako so tektonske posebnosti izkoristili prebivalci Islandije? (U 84)
* Kako nastane polarni dan/noč? (U85)
* Katere tri drevesne vrste najpogosteje sestavljajo tajgo? (U 86…)
* Zakaj v tundri ni gozda? (U85…)
* Zakaj je največ kmetijstva v SE na jugu? (U86…)
* Opiši narodnostno in versko sestavo prebivalcev SE! (U 87,89…)

**Preveri, če imaš izpisane vse slovarčke!! Če jih nimaš, veš kaj narediti!**

***Do sem približno smo prišli z razlago v šoli…***

***…sedaj pa še vprašanja, ki se nanašajo na vaše samostojno delo (po »točkah« ali »preko šolanja na daljavo«):***

1. Katere gospodarske dejavnosti so v SE najbolj razvite? Kaj meniš zakaj? (U 90…)
2. Kako je z gozdarstvom v Skandinaviji? (U 90)
3. Katera energetske vire največ izkorišča Norveška in zakaj? (U 91…)
4. Opiši kmetijstvo na Danskem (zgleduj se po ZE)! (U91…)
5. Opiši ribolov v SE! (U 92…)!
6. Zakaj obravnavamo Evropo skupaj s Sibirijo? (U96…)
7. Opiši narodnostno in versko sestavo prebivalcev VE in SA! (U 97…)
8. Zakaj so pomembne železniške povezave v Sibiriji? Katera med njimi je najpomembnejša in zakaj? (U98…)
9. S pomočjo atlasa opiši relief v VE in SA! (U 99…)
10. S pomočjo karte in klimogramov v U 101 opiši podnebja VE in SA! (U 100…)
11. S pomočjo skice v U 101 opiši rastlinstvo v VE in SA! (U 101…).
12. Naštej vrste rastlinstva v Sibiriji od juga proti severu. Glede na vrsto rastlinstva naštej še kako si sledijo podnebja od juga prosti severu! (U 101…)
13. Zakaj so tudi v VE in ZA pomembne velike reke? (U 102…)
14. Zakaj pa je pomembno Bajkalsko jezero? (U102…) V atlasu poišči njegovo globino!
15. Primerjaj kmetijstvo VE nekdaj in danes! (U103…) Pomagaj si z atlasom.
16. Kako sta v VE povezana sodobno rudarstvo in industrija? (U 104…)
17. Zakaj in kako je okolje v VE in SA tako močno prizadeto? (U105…) Poišči Černobil v atlasu!
18. V atlasu poišči rude in vrste industrije, ki jih danes še najdemo v VE in SA!

**Preveri, če imaš izpisane vse slovarčke!! Če jih nimaš, veš kaj narediti!**

**Vse kar delaš, delaj z atlasom. Tudi »A3 list« je še vedno zelo aktualen. In ne pozabi si pogledati tudi slikovnega gradiva (fotke, karte, skice) v U.**

Lep pozdrav,

Anica Stele